b'\n_START_ARTICLE_\nPentti Syrj\xc3\xa4\n_START_PARAGRAPH_\nPentti Heikki Syrj\xc3\xa4 (14. lokakuuta 1919 Teisko \xe2\x80\x93 25. elokuuta 2002 Kuopio) oli suomalainen upseeri, kenraalimajuri ja kirjailija. H\xc3\xa4n toimi aktiivipalvelusaikanaan mm. Reserviupseerikoulun rehtorina._NEWLINE_Pentti Syrj\xc3\xa4 tuli ylioppilaaksi vuonna 1939 ja aloitti varusmiespalveluksensa juuri talvisodan edell\xc3\xa4. H\xc3\xa4n toimi jatkosodan aikana joukkueenjohtajana ja komppanianp\xc3\xa4\xc3\xa4llikk\xc3\xb6n\xc3\xa4 Karjalan kannaksella sek\xc3\xa4 Lapin sodan aikana komppanianp\xc3\xa4\xc3\xa4llikk\xc3\xb6n\xc3\xa4. H\xc3\xa4n haavoittui Kannaksella jatkosodan loppuvaiheissa. K\xc3\xa4yty\xc3\xa4\xc3\xa4n Kadettikoulun h\xc3\xa4n toimi opetusupseerina ja esikuntateht\xc3\xa4viss\xc3\xa4 eri joukko-osastoissa, Karjalan J\xc3\xa4\xc3\xa4k\xc3\xa4ripataljoonan komentajana vuosina 1965\xe2\x80\x931968, Reserviupseerikoulun johtajana vuosina 1968\xe2\x80\x931972 (virkavapaana 1971\xe2\x88\x921972) ja Savo-Karjalan sotilasl\xc3\xa4\xc3\xa4nin esikuntap\xc3\xa4\xc3\xa4llikk\xc3\xb6n\xc3\xa4 vuosina 1972\xe2\x80\x931975 sek\xc3\xa4 komentajana vuosina 1975\xe2\x80\x931979, mink\xc3\xa4 j\xc3\xa4lkeen h\xc3\xa4n siirtyi el\xc3\xa4kkeelle. H\xc3\xa4net ylennettiin kenraalimajuriksi vuonna 1975. Sotilasuransa aikana ja sen j\xc3\xa4lkeen Pentti Syrj\xc3\xa4 toimi aktiivisesti Sotainvalidien Veljesliitossa._NEWLINE_Pentti Syrj\xc3\xa4 nostatti vuonna 1986 kohun muistelmateoksellaan Gruppa Finljandija, jossa h\xc3\xa4n kuvasi kahden muun suomalaisen upseerin kanssa Frunzen sotilasakatemiassa Neuvostoliitossa viett\xc3\xa4m\xc3\xa4\xc3\xa4ns\xc3\xa4 opiskeluvuotta 1971\xe2\x80\x931972. P\xc3\xa4\xc3\xa4esikunta oli yritt\xc3\xa4nyt est\xc3\xa4\xc3\xa4 teoksen julkaisemisen jo ennen sen ilmestymist\xc3\xa4, koska sen katsottiin sis\xc3\xa4lt\xc3\xa4v\xc3\xa4n sellaisia Neuvostoliittoon liittyvi\xc3\xa4 tietoja, jotka olisi Suomen ja Neuvostoliiton naapurisuhteiden vuoksi ollut pidett\xc3\xa4v\xc3\xa4 salassa. Kirjan tultua julkisuuteen presidentti Mauno Koivisto esitti asiasta voimakkaan julkisen paheksuntansa sanoen mm., ett\xc3\xa4 "maan edun parasta ymm\xc3\xa4rt\xc3\xa4m\xc3\xa4tt\xc3\xb6m\xc3\xa4ll\xc3\xa4 kenraalilla ei puolustusvoimien reserviss\xc3\xa4 voi olla k\xc3\xa4ytt\xc3\xb6\xc3\xa4". Pentti Syrj\xc3\xa4 puolustautui sanoen kaikkien kirjassaan esitt\xc3\xa4miens\xc3\xa4 asioiden tulleen julki eri yhteyksiss\xc3\xa4 jo aiemmin ja tulkitsi valtiovallan jyrk\xc3\xa4n reaktion osoitukseksi poliitikkojen ja puolustusvoimien yliherkkyydest\xc3\xa4 id\xc3\xa4nsuhteissa. Kirjamarkkinoilla Gruppa Finljandija nousi yhdeksi syksyn 1986 myyntimenestyksist\xc3\xa4._NEWLINE_My\xc3\xb6s kahdessa muussa kirjassaan Pentti Syrj\xc3\xa4 k\xc3\xa4sitteli Suomen ja Neuvostoliiton suhteiden kannalta jossakin m\xc3\xa4\xc3\xa4rin arkoja aiheita: suomalaisten sotavankien kokemuksia Neuvostoliitossa sotien aikana ja Suomen armeijassa jatkosodan aikana palvelleiden suomensukuisten neuvostosotilaiden vaiheita.'